**Пән:** Ғылыми журналистиканың теориялық және тәжірибелік негіздері, 1 курс, докторантура.

3 дәріс. Әлеуметтік қажеттілік принциптері: ғылым салаларының дүниеге келуі.

Бүгінгі ғылым саласын алып инттелектуалдық индустрияға теңеуге болады. Жиырмасыншы ғасыр аяғында әлемдегі ғалымдар саны бес миллионнан асып кетті. Ғылым санатына кіретін 15 мың пән мен бірнеше мыңдаған ғылыми журналдар бар (Кохановский В.П., Золотухина Е.В., Лешкевич Т.Г., Фатхи Т.Б. Философия для аспирантов: Изд 2-е. – Ростов н/Д: Феникс, 2003. – С.19.). Жаңа энергия көздері мен ақпараттық технологиялар – қазіргі ғылымның келешектік бағыттары. Ғылымның интернационализациялану тенеденциясы анық байқалады, оның өзі де пәнаралық кешенді сараптаманың пәніне айналуда. Оны зерттеуге ғылымтану, философиялық ғылымдар, сонымен қатар әлеуметтану, психология, тарих, журналистика да белсене араласуда. Осының бәрі қоғамдық, тұлғалық қажеттілктен туындап жатыр.

Ғылымның «бейтараптылығы» мен «әлеуметтік тапсырыс» туралы сөз қозғағанда, ғылымның әлеуметтік-мәдени феномен екенін, оның бітімінде экономикалық, әлеуметтік-психологиялық, идеологиялық, әлеуметтік-ұйымдастырушылық қарым-қатынас болатынын ескеру керек. Қоғамның экономикалық қажеттілігіне жауап бере отырып, ғылым өзінің тікелей өндірістік күш ретіндегі функциясын жүзеге асырады, адамның шаруашылық-мәдени дамуының факторы ретінде көрініс береді.